Dămăroaia și Bucureștii Noi, două cartiere invadate de blocuri ilegale

În ultimii cinci ani, în cartierul Dămăroaia, unde se află parcelarea Bazilescu, monument istoric, și în cartierul Bucureștii Noi, printre case parter/parter plus un etaj au apărut zeci de blocuri. O parte dintre vecinii din cartier, care locuiesc în casele vechi, susțin că multe din clădirile noi s-ar fi edificat în mod ilegal. Nemulțumiți că autoritățile nu au avut nicio reacție în ciuda plângerilor făcute de cetățenii afectați, aceștia s-au constituit în septembrie 2012 în Asociația Salvați Cartierele Dămăroaia și Bucurestii Noi și au început să cerceteze cât de legale sunt blocurile care se ridică la fereastra lor.
Președintele asociației Petru Truță susține că în cele două cartiere s-au ridicat aproape 200 de clădiri noi în mod ilegal. Unele nu respectă autorizațiile de construire, altele nu au deloc autorizații, iar în anumite situații s-a făcut fals în acte pentru recepționarea și intabularea clădirilor ridicate ilegal, spune Truță care citează decizii ale unor instituții de control. 

Deși au făcut sute de reclamații la instituțiile din țară, iar Inspectoratul de Stat în Construcții a spus clar că nu se respectă legea, încă nu li s-a făcut dreptate, iar clădirile controversate încă sunt în picioare. Proprietarii au ajuns până la Comisia Europeană unde cer să plătească cei care au încălcat legea.
"Asociația Salvați Cartierele Dămăroaia și Bucureștii Noi își propune să ia atitudine față de autoritățile locale care, acționând în numele unor grupuri de interese, sunt pe cale de a distruge cele două cartiere, prin încalcarea tuturor legilor urbanistice, precum și a Directivelor europene specifice privind protecția mediului. Cele două cartiere reprezintă zonă protejată "Parcelarea Bazilescu", înscrisă în Lista Monumentelor Istorice cu reglementari foarte stricte privind volumul construcțiilor, asigurarea locurilor de parcare, asigurarea unei suprafețe minime de spațiu verde. Noi am inventariat 195 de blocuri de apartamente construite în ultimii 5 ani într-o zonă de 10 km pătrați, blocuri care, în dorința proprietarilor de profituri mari și ilicite, sunt supradimensionate, fără locuri de parcare suficiente (în majoritatea cazurilor fără locuri de parcare) și fără niciun metru pătrat de spațiu verde. În plus au fost distruse complet aliniamentele verzi de la stradă și au fost tăiați, fără aprobare, sute de copaci bătrâni de zeci de ani", scrie în petiția depusă de asociație pe 21 ianuarie 2014, la Comisia Europeană.
"Invadarea acestor două zone cu blocuri ilegale s-a făcut cu complicitatea aparatului administrativ local. Acest fapt s-a făcut prin emiterea de documentații de urbanism neconforme cu legislația, prin încurajarea abuzurilor urbanistice prin neacționare și nesancționarea celor care încalcă legea, atât investitori cât și angajați din administrația locală. Instituțiile guvernamentale de control, inclusiv Prefectul Municipiului București, care poate anula, conform legii, actele nelegale emise de autoritățile locale, au rămas insensibile la semnalele noastre de alarmă. Vă rugăm să luați în considerare că acest fenomen nu este unul local, zone întregi din Municipiul București fiind în pericol de a dispărea, capitala țării fiind caracterizată cel mai bine de haosul urbanistic generalizat", mai susțin cetățenii.
Din cele 200 de imobile pe care le consideră ridicate ilegal, Asociația Salvați Cartierele Dămăroaia și Bucureștii Noi a cerut în instanță demolarea a 18 dintre ele, în prezent fiind procese pe rol pentru fiecare caz în parte.
Petru Truță, președintele Salvați Cartierele Dămăroaia și Bucureștii Noi spune că deși există răspunsuri oficiale de la Inspectoratul de Stat în Construcții, Ministerul Dezvoltării și Primăria Capitalei, aceste construcții s-au edificat ilegal, până acum Tribunalul București a respins mai multe dosare, restul încă judecându-se. Președintele Asociației speră că la recurs să aibă câștig de cauză.
Una dintre construcțiile care ar fi fost construite ilegal, potrivit Asociației Salvați Cartierele Dămăroaia și Bucureștii Noi, se află pe Str. Pieței nr. 15. Primăria Capitalei a autorizat pe acest teren, în septembrie 2012, ridicarea unei construcții cu parter, două etaje și mansardă. Potrivit unui răspuns adresat Asociației Salvați Cartierele Dămăroaia și Bucureștii Noi de către Ministerul Dezvoltării, proprietarii nu au respectat autorizația emisă de Primăria Capitalei. Asociația i-a dat în judecată pe proprietari și cere demolarea clădirii.